Jaroslav Hašek

Jaroslavas Hašekas (1883 m. balandžio 30 d. Prahoje – 1923 m. sausio 3 d.) – čekų rašytojas.

 Biografija 
Po tėvo mirties trylikametis paauglys metė mokslus gimnazijoje ir pradėjo dirbti pas vaistininką. Iškrėtęs išdaigą, jis buvo priverstas pereiti į kitą vaistinę, o buvusius darbdavius jis vėliau paminėjo „Šveiko nuotykiuose“.

Nuo 1899 iki 1902 m. studijavo Prahos prekybos mokykloje ir dirbo tarnautoju draudimo bendrovėje, iš kurios nepraėjus nė metams buvo atleistas. Tuomet jis nusprendė tapti rašytoju, nes jau buvo išspausdinęs kelis apsakymus. Priklausydamas bohemai, jis kurį laiką buvo susidėjęs su anarchistais.

1909 m. pradėjo redaguoti žurnalą apie gyvūnų pasaulį, tačiau netrukus už reportažus apie pramanytus gyvūnus buvo atleistas. Kitą, laikraščio „Česke slovo“ reporterio, darbo vietą taip pat greitai prarado.

Žlugus pirmajai santuokai, jis be nuolatinės gyvenamosios vietos gyveno Prahoje arba keliavo po Vidurio Europą. Jis toliau rašė straipsnius laikraščiams ir žurnalams, savo humoristiniuose ir satyriniuose kūriniuose išjuokė bažnyčią, monarchiją ir miesčionišką moralę. Nuo 1912 iki 1915 m. išleido 4 apsakymų tomus.

Pirmojo pasaulinio karo metu Hašekas dezertyravo iš Austrijos kariuomenės ir pabėgo į čekų legioną, o vėliau prisidėjo prie Raudonosios armijos.

1920 m. grįžo į Prahą ir pradėjo rašyti „Šauniojo kareivio Šveiko nuotykius pasauliniame kare“ – groteskišką ir komišką istoriją apie iš pažiūros kvailoką kareivį, išjuokiantį visą militaristinę sistemą. Romanas pradėtas leisti atskiromis brošiūromis ir iš karto susilaukė didelio susidomėjimo. Jaroslavas Hašekas Lipnicoje nusipirko namą, kur gyveno su antrąja žmona. Jis gėrė, jo sveikata nuolat blogėjo ir 1923 m. mirė nuo širdies nepakankamumo.

„Šauniojo kareivio Šveiko nuotykiai“ liko nebaigti (tuo metu jis rašė ketvirtąją romano knygą). Publicistas Karelas Venekas užbaigė romaną ir papildomai parašė penktąją ir šeštąją dalis – „Šauniojo kareivio Šveiko nuotykiai rusų nelaisvėje“. Tarptautinis pripažinimas atėjo tik 1926–1927 m. knygą išvertus į vokiečių kalbą. Kareivis Šveikas tapo simboline figūra, apie jį buvo sukurta daugybė pjesių, filmų ir radijo vaidinimų. Ypač išgarsėjo Bertoldo Brechto sukurta drama „Šveikas Antrajame pasauliniame kare“, kurią jis sukūrė 1941–1945 m. gyvendamas emigracijoje Amerikoje.

Hašek
Hašek
Kategorija:Anarchistai